## Odluka Ustavnog suda Republike Hrvatske broj: U-IIIA-5058/2012 od 14. ožujka 2013.

### NN 39/2013 (3.4.2013.), Odluka Ustavnog suda Republike Hrvatske broj: U-IIIA-5058/2012 od 14. ožujka 2013.

USTAVNI SUD REPUBLIKE HRVATSKE

734

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Davor Krapac, Ivan Matija, Duška Šarin i Miroslav Šeparović, članovi Vijeća, odlučujući o ustavnoj tužbi koju su podnijeli J. S. i B. S., oboje iz R., koje zastupa V. M., odvjetnik u R., na sjednici održanoj 14. ožujka 2013. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se pred tim sudom vodi pod brojem Rev-2411/2011 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljima ustavne tužbe određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) i to:

– J. S. iz R., u iznosu od 9.500,00 kn i

– B. S. iz R., u iznosu od 9.500,00 kn.

IV. Naknade iz točke III. izreke ove odluke bit će isplaćene iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njihovu isplatu.

V. Ova odluka objavit će se u »Narodnim novinama«.

Obrazloženje

1. Podnositelji su 5. listopada 2012. podnijeli Ustavnom sudu ustavnu tužbu na temelju članka 63. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99. i 29/02. i 49/02. – pročišćeni tekst; u daljnjem tekstu: Ustavni zakon), zbog povrede prava na suđenje u razumnom roku zajamčenog člankom 29. stavkom 1. Ustava, a radi dugotrajnosti parničnog postupka koji se u povodu revizije vodio pred Vrhovnim sudom Republike Hrvatske (u daljnjem tekstu: Vrhovni sud) pod brojem Rev-2411/2011.

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u presliku spisa Općinskog suda u Rijeci broj: P-510/08, utvrdio sljedeće pravno relevantne činjenice za odlučivanje o povredi ustavnog prava podnositelja zajamčenog člankom 29. stavkom 1. Ustava.

Parnični postupak pokrenut je 21. veljače 2008. tužbom tužitelja, C. b. d.d. Z., radi pobijanja dužnikovih pravnih radnji.

Rješenjem od 5. ožujka 2008. sud je pozvao podnositelje, kao tuženike, na davanje odgovora na tužbu.

Rješenjem od 5. ožujka 2008. sud je naložio tužitelju da u ostavljenom roku naznači vrijednost predmeta spora.

Podneskom od 17. ožujka 2008. tužitelj je naznačio vrijednost predmeta spora.

Podnositelji su 18. ožujka 2008. dostavili odgovor na tužbu.

Prvo ročište održano je 1. srpnja 2009.

Na ročištu 16. studenoga 2009. proveden je dokaz saslušanja svjedoka te je zaključena glavna rasprava.

Dana 30. studenoga 2009. donijeta je presuda broj: P-510/08.

Protiv prvostupanjske presude podnositelji su 15. prosinca 2009. podnijeli žalbu.

Tužitelj je 22. siječnja 2010. dao odgovor na žalbu.

Spis je u povodu žalbe 14. travnja 2010. dostavljen Županijskom sudu u Rijeci na daljnje postupanje.

Drugostupanjska presuda donijeta je 8. lipnja 2011.

Protiv drugostupanjske presude podnositelji su 23. rujna 2011. izjavili reviziju.

Ustavna tužba podnesena je 5. listopada 2012.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 21. veljače 2008.

Ustavna tužba podnesena je 5. listopada 2012., a do tog dana parnični postupak nije bio okončan.

Ustavni sud utvrđuje da je postupak u razmatranom pravno relevantnom razdoblju do donošenja odluke trajao ukupno pet (5) godina i dvadeset dva (22) dana.

4.2. POSTUPANJE NADLEŽNOG SUDA

Postupak se u razmatranom razdoblju vodio pred sudovima sva tri stupnja. Tijekom tog razdoblja donesene su dvije meritorne odluke. U postupanju sudova nije bilo neaktivnosti.

4.3. PONAŠANJE PODNOSITELJA USTAVNE TUŽBE

(TUŽENIKA U PARNIČNOM POSTUPKU)

Ustavni sud ocjenjuje da podnositelji svojim ponašanjem nisu doprinijeli duljini postupka.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju ne radi o složenoj pravnoj stvari.

III. OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred sudovima sva tri stupnja u trajanju od pet (5) godina i dvadeset dva (22) dana te da u trenutku donošenja odluke još uvijek nije okončan. Imajući u vidu ukupno trajanje postupka, a posebice činjenicu da podnositelji svojim ponašanjem nisu pridonijeli duljini postupka te da se ne radi o složenoj pravnoj stvari, Ustavni sud ocjenjuje da je podnositeljima povrijeđeno pravo da neovisni i nepristrani sud u razumnom roku odluči o njihovim pravima i obvezama, koje je zajamčeno člankom 29. stavkom 1. Ustava.

Stoga je u smislu članka 63. stavaka 1. i 2. Ustavnog zakona donesena odluka kao pod točkama I. i II. izreke ove odluke.

6. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Visine naknade zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta uz istodobno uvažavanje ukupnih gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na članku 29. Ustavnog zakona.

8. Predsjednik Vrhovnog suda dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-5058/2012

Zagreb, 14. ožujka 2013.

USTAVNI SUD REPUBLIKE HRVATSKE

Predsjednica Vijeća

Snježana Bagić, v. r.

Odluka, NN 39/2013-734